Hihi no wende gũthoma ũhoro ũyũ na %%?
Bibilia Intaneti-inĩ | NEW WORLD TRANSLATION OF THE HOLY SCRIPTURES IN KIKUYU (MATHAYO-KŨGUŨRĨRIO)
Hihi no wende gũthoma ũhoro ũyũ na %%?
-
Ũrĩa twagĩrĩirũo kũhoya (1-13)
-
Ndaimono kũingatwo kũgerera kĩara kĩa Ngai (14-23)
-
Roho mũru gũcoka (24-26)
-
Gĩkeno kĩa ma (27, 28)
-
Kĩama kĩa Jona (29-32)
-
Tawa wa mwĩrĩ (33-36)
-
Hinga cia ndini kũgĩa na haaro (37-54)
11 Na rĩrĩ, hĩndĩ ĩmwe aarĩ handũ hana akĩhoya, na arĩkia, ũmwe wa arutwo ake akĩmwĩra atĩrĩ: “Mwathani, tũrute kũhoya, ta ũrĩa Johana o nake aarutire arutwo ake.”
2 Nĩ ũndũ ũcio akĩmeera: “Rĩrĩa rĩothe mũkũhoya ugagai ũũ: ‘Ithe witũ, rĩĩtwa rĩaku nĩ rĩtherio. Ũthamaki waku ũũke.
3 Tũhe mũgate witũ wa o mũthenya kũringana na mabataro maitũ ma o mũthenya.
4 Na ũtuohere mehia maitũ, nĩ gũkorũo o na ithuĩ nĩ tuohagĩra arĩa othe matũhĩtagĩria; na ndũgatũingĩrie magerio-inĩ.’”
5 Agĩcoka akĩmeera atĩrĩ: “Ta tuai atĩ ũmwe wanyu arĩ na mũrata agacoka agathiĩ kũrĩ we ũtukũ gatagatĩ akamwĩra, ‘Mũrata, ngombera mĩgate ĩtatũ-ĩ,
6 tondũ harĩ mũrata wakwa woka o rĩu oimĩte rũgendo na ndirĩ na kĩndũ gĩa kũmũhe.’
7 No ũcio akamũcokeria arĩ thĩinĩ akamwĩra: ‘Tiga kũngia. Mũrango nĩ ũrĩkĩtie kũhingwo, na twana twakwa tũrĩ toro hamwe na niĩ. Kwoguo ndingĩũkĩra ngũhe kĩndũ.’
8 Ngũmwĩra atĩrĩ, o na gũtuĩka ndangĩũkĩra na amũhe kĩndũ nĩ ũndũ tu nĩ mũratawe, hatarĩ nganja nĩ ũndũ wa kũmũtindĩrĩra nĩ egũũkĩra na amũhe kĩrĩa gĩothe arabatara.
9 Nĩ ũndũ ũcio ngũmwĩra atĩrĩ, thiĩi na mbere kũhoya, na nĩ mũkũheo; thiĩi na mbere gũcaria, na nĩ mũkuona; thiĩi na mbere kũringaringa, na nĩ mũkũhingũrĩrũo.
10 Tondũ mũndũ o wothe ũhoyaga nĩ aheagwo, na mũndũ o wothe ũcaragia nĩ onaga, na mũndũ o wothe ũringaringaga, nĩ ahingũragĩrũo.
11 Atĩrĩrĩ, nĩ mũciari ũrĩkũ gatagatĩ-inĩ kanyu ũngĩhoywo nĩ mũrũwe thamaki, amũhe nyoka handũ ha thamaki?
12 Kana ningĩ angĩmũhoya itumbĩ, amũhe kang’aurũ?
13 Nĩ ũndũ ũcio-rĩ, angĩkorũo inyuĩ o na gũtuĩka mũrĩ ehia nĩ mũĩ kũhe ciana cianyu iheo njega-rĩ, githĩ Ithe wanyu wa igũrũ ndarĩkĩheaga o na makĩria roho mũtheru arĩa mamũhoyaga!”
14 Thutha ũcio akĩingata ndaimono ĩmwe ĩtaaragia. Na rĩrĩa yoimire, mũndũ ũcio ũtaahotaga kwaria akĩhota kwaria, nakĩo kĩrĩndĩ gĩkĩgega.
15 No amwe ao makiuga atĩrĩ: “Aingataga ndaimono na hinya wa Beelizebuli, ũrĩa mũnene wa ndaimono.”
16 Nao angĩ nĩguo mamũgerie makĩambĩrĩria kũmwĩra amonie kĩmenyithia kuuma igũrũ.
17 Amenya ũrĩa meeciragia, akĩmeera atĩrĩ: “Ũthamaki o wothe ũngĩgayũkana nĩ gũthira ũthiraga, na nyũmba o yothe ĩngĩgayũkana nĩ kũgwa ĩgũaga.
18 Na njĩra o ta ĩyo, angĩkorũo Shaitani nĩ agayũkanĩte-rĩ, ũthamaki wake ũngĩkĩrũgama atĩa? Nĩ gũkorũo mugaga atĩ nyingataga ndaimono na hinya wa Beelizebuli.
19 Angĩkorũo nyingataga ndaimono na hinya wa Beelizebuli-rĩ, ariũ anyu macingataga na hinya wa ũ? Kĩu nĩkĩo gĩgaatũma mamũtuĩre cira.
20 No angĩkorũo nyingataga ndaimono kũgerera kĩara kĩa Ngai, Ũthamaki wa Ngai nĩ ũmũhĩtũkĩte mũtekũmenya.
21 Hĩndĩ ĩrĩa mũndũ ũrĩ na hinya na matharaita agitĩra nyũmba yake, indo ciake ikoragwo irĩ na ũgitĩri.
22 No rĩrĩa mũndũ ũrĩ na hinya makĩria amũũkĩrĩra na amũtooria, mũndũ ũcio ũrĩ na hinya makĩria amũtunyaga matharaita make mothe marĩa ekwĩhokete, na akagaĩra andũ indo iria amũtunya.
23 Ũrĩa wothe ũtarĩ mwena wakwa nĩ niĩ akararagia, na ũrĩa wothe ũtacokanagĩrĩria hamwe na niĩ nĩ kũhurunja ahurunjaga.
24 “Rĩrĩa roho mũru woima thĩinĩ wa mũndũ, ũthiaga ũgereire werũ-inĩ ũgĩcaria handũ ha kũhurũka, na thutha wa kwaga, ũkoiga atĩrĩ, ‘Ngũcoka nyũmba ĩrĩa ndoimire.’
25 Na wakinya, ũgakora nyũmba ĩyo ĩhaatĩtwo ĩgathera na ĩkagemio.
26 Ũgacoka ũgathiĩ ũkagĩra maroho mangĩ mũgwanja moru kũũkĩra, na thutha wa kũingĩra, magatũũra kuo. Naguo ũhoro wa mũndũ ũcio ũgathũũka gũkĩra mbere.”
27 Na o akĩaragia maũndũ macio, mũtumia ũmwe warĩ thĩinĩ wa kĩrĩndĩ akĩanĩrĩra akĩmwĩra: “Gũkena nĩ nda ĩrĩa yagũkuuire na nyondo iria woongire!”
28 No we akiuga: “Aca, gũkena-rĩ, nĩ arĩa maiguaga kiugo kĩa Ngai na magakĩrũmia!”
29 Rĩrĩa kĩrĩndĩ gĩacokanagĩrĩra hamwe, akĩambĩrĩria kuuga atĩrĩ: “Rũciaro rũrũ nĩ rũru; rwendaga kuona kĩama, no gũtirĩ kĩama rũkũringĩrũo o tiga kĩrĩa kĩa Jona.
30 Nĩ gũkorũo o ta ũrĩa Jona aatuĩkire kĩama harĩ andũ a Nineve, noguo Mũrũ wa mũndũ egũkorũo harĩ rũciaro rũrũ.
31 Mũtumia ũrĩa warĩ mũthamaki wa mwena wa mũhuro nĩ akaariũkio hĩndĩ ya ituĩro hamwe na andũ a rũciaro rũrũ na amatuĩre, tondũ nĩ okire oimĩte ituri cia thĩ nĩguo aigue ũũgĩ wa Suleimani. No rĩrĩ, haha harĩ na mũndũ ũkĩrĩte Suleimani.
32 Andũ a Nineve nĩ makaariũkio hĩndĩ ya ituĩro hamwe na rũciaro rũrũ na marũtuĩre, tondũ nĩ meeririre maahunjĩrio nĩ Jona. No rĩrĩ, haha harĩ na mũndũ ũkĩrĩte Jona.
33 Thutha wa gwakia tawa mũndũ ndaũigagĩrĩra handũ hehithĩte kana akaũkunĩkĩria na gĩkabu, ĩndĩ aũigagĩrĩra handũ igũrũ, nĩguo arĩa megũtonya mone ũtheri.
34 Tawa wa mwĩrĩ nĩ riitho rĩaku. Hĩndĩ ĩrĩa riitho rĩaku rĩrũngĩrĩirie, mwĩrĩ waku wothe o naguo ũkoragwo na ũtheri, no hĩndĩ ĩrĩa rĩrĩ na ũiru, mwĩrĩ waku o naguo ũkoragwo na nduma.
35 Nĩ ũndũ ũcio wĩmenyagĩrĩre, nĩ getha ũtheri ũrĩa ũrĩ thĩinĩ waku ndũgakorũo ũrĩ nduma.
36 Gũkĩrĩ ũguo-rĩ, angĩkorũo mwĩrĩ waku wothe ũrĩ na ũtheri na ndũrĩ handũ ũrĩ na nduma, ũrĩkengaga o ta ũrĩa tawa ũkũmũrĩkagĩra na mĩrũri ya ũtheri.”
37 Arĩkia kuuga ũguo, Mũfarisai ũmwe akĩmwĩra makarĩanĩre nake. Nĩ ũndũ ũcio agĩthiĩ gwake na agĩikara thĩ metha-inĩ.
38 O na kũrĩ ũguo, Mũfarisai ũcio akĩgega nĩ kuona atĩ ndaambire gwĩthamba moko mbere ya kũrĩa.
39 No Mwathani akĩmwĩra atĩrĩ: “Inyuĩ Afarisai-rĩ, mũthambagia gĩkombe na thani mwena wa na igũrũ, no na thĩinĩ mũiyũirũo nĩ ũkoroku na waganu.
40 Inyuĩ irimũ ici! Githĩ ũrĩa wathondekire mwena wa nja towe wathondekire wa thĩinĩ o naguo?
41 Nĩ ũndũ ũcio heanagai iheo cia tha ciumĩte thĩinĩ wa ngoro, na hĩndĩ ĩyo maũndũ manyu mothe nĩ marĩkoragwo marĩ matheru.
42 No kaĩ mũrĩ na haaro-ĩ, inyuĩ Afarisai, tondũ mũrutaga gĩcunjĩ gĩa ikũmi gĩa terere na gĩa togotia, na kĩa mĩmera ĩrĩa ĩngĩ yothe ya mũgũnda, no mũtitindanagĩra na kĩhooto na wendo harĩ Ngai! Maũndũ maya nĩ mwagĩrĩirũo kũhingia no mũtikahũthie maũndũ macio mangĩ.
43 Kaĩ mũrĩ na haaro-ĩ, inyuĩ Afarisai, tondũ mwendete gũikarĩra itĩ cia mbere thĩinĩ wa thunagogi na kũgeithio nĩ andũ thoko-inĩ!
44 Kaĩ mũrĩ na haaro-ĩ, tondũ mũtariĩ ta mbĩrĩra iria itonekaga wega, iria andũ mageragĩra igũrũ rĩacio matekũmenya!”
45 Mũndũ ũmwe warĩ mũrutani wa Watho akĩmũcokeria akĩmwĩra: “Mũrutani, rĩrĩa woiga maũndũ macio, o na ithuĩ nĩ watũruma.”
46 Nake akĩmeera atĩrĩ: “Kaĩ mũrĩ na haaro o na inyuĩ arutani a Watho-ĩ, tondũ mũtitikithagia andũ mĩrigo mĩritũ, no inyuĩ ene mũtimĩhutagia na kaara!
47 “Kaĩ inyuĩ mũrĩ na haaro-ĩ, tondũ mwakaga mbĩrĩra cia anabii, no maithe manyu ma tene nĩo maamoragire!
48 Ti itherũ inyuĩ nĩ mũĩ ciĩko cia maithe manyu ma tene, na o na kũrĩ ũguo nĩ mwĩtĩkanagia na ciĩko icio, nĩ gũkorũo mooragire anabii no nĩ mũraaka mbĩrĩra ciao.
49 Nĩkĩo ningĩ Ngai kũgerera ũũgĩ wake oigire atĩrĩ: ‘Nĩ ngaatũma anabii na atũmwo kũrĩ o, nao nĩ makaamooraga na manyarire amwe ao,
50 nĩguo rũciaro rũrũ rũkoorio thakame ya anabii othe ĩrĩa yanaitwo kuuma kĩambĩrĩria gĩa thĩ,
51 kuuma thakame ya Habili o nginya thakame ya Zekaria, ũrĩa woragĩirũo gatagatĩ ga kĩgongona na nyũmba.’ Ngũmwĩra atĩrĩ, rũciaro rũrũ nĩ rũkoorio thakame ĩyo.
52 “Kaĩ mũrĩ na haaro inyuĩ arutani a Watho-ĩ, tondũ nĩ mweeheririe cabi ya ũmenyo. Inyuĩ ene mũtigana gũtonya, na nĩ mũgiragia arĩa maratonya matonye!”
53 Nĩ ũndũ ũcio rĩrĩa oimire kũu, andĩki-Watho na Afarisai makĩambĩrĩria kũmũhatĩka mũno na kũmũthingata na ciũria ingĩ nyingĩ,
54 o metereire oige ũndũ mangĩmũthitangĩra.
Tũma
Tũma
NEW WORLD TRANSLATION OF THE HOLY SCRIPTURES IN KIKUYU (MATHAYO-KŨGUŨRĨRIO)
Luka 11
Gĩkũyũ
Thoma Bibilia Intaneti-inĩ
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg
kik_Latn kik_Latn kik_Latn unk kik_Latn unk kik_Latn unk kik_Latn unk kik_Latn unk kik_Latn unk kik_Latn unk kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn cjk_Latn kik_Latn kik_Latn eng_Latn